#### E L Ő T E R J E S Z T É S

### Szombathely Megyei Jogú Város Közgyűlésének

### Gazdasági és Városstratégiai Bizottságának

### 2018. október 15-i ülésére

*Tájékoztató a Szombathely, Liget u-i Arany-patak híd felújításáról*

A Szombathely, Liget u-i Aranypatak-híd 2018. augusztus hónapban készített szakértői vizsgálata megállapította, hogy a híd alépítménye rendkívül rossz állapotú, a szélső pillért kitámasztó gerenda teljesen elkorhadt, szerepét már nem képes betölteni, a gépjármű forgalom a híd burkolatát biztosító pallózást a hídon való áthaladás során elmozdította, több pallót megemelt, amelyek az egyidejű gyalogos forgalom számára fokozottan balesetveszélyesek. A szakértői vélemény ismeretében a balesetveszély elhárítása miatt a híd 2018. szeptember 6-án lezárásra került.

A 2018. szeptember 28-án megkötött vállalkozói szerződés szerint a közúti-gyalogos híd javítás munkaterület átadás-átvételi eljárása ez év október 1. napján megtörtént, a befejezésre rendelkezésre álló határidő 30 nap. A javítás során az alábbi munkákat végzik el:

- Meglévő tönkrement, élére állított pallók bontása, rögzítő csavarok szétvágása, elszállítása;

- Meglévő acélszerkezet tisztítása mechanikusan, ill. nagynyomású mosóval;

- Meglévő acélszerkezet átvizsgálása, szükség szerinti javítása, megerősítése hegesztéssel, rálapolással;

- Acélszerkezetek korrózió védelme, mechanikus rozsdamentesítése, rozsdagátló alapozás, kétrétegű fedőmázolás;

- Meglévő, megmaradó faszerkezetek impregnálása;

- Három rétegű impregnált pallóterítés kialakítása, rögzítése

- 4 db kitámasztó oszlop cseréje, impregnálása, a földbe kerülő rész szigetelése

- A kovácsolt vas korlát sérüléseinek javítása, mázolása.

A javítást követően a híd továbbra is kizárólag súly-, és szélességkorlátozással üzemeltethető, konzerváljuk a meglévő állapotot, a híd teherbírása 2,5 t marad, a szélesség nem megfelelő, egyidejű kétirányú forgalom nem lehetséges, a gyalogosok továbbra is elválasztás nélkül a járműforgalommal egy szintben közlekedhetnek.

A nyugati városrész forgalmi viszonyainak javítása érdekében szükséges és indokolt a Szabályozási Terv által kijelölt helyen, az Árkádia Üzletház melletti 3784 hrsz-ú út folytatásában új, 2x1 forgalmi sávos közúti híd építése az Arany-patak felett. A híd tervezésének előkészületei megkezdődtek.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2018. október 12.**

/: **Illés Károly** :/

**alpolgármester**

**HATÁROZATI JAVASLAT**

**….…./2018. (X.15.) GVB számú határozat**

A Gazdasági és Városstratégiai Bizottság megtárgyalta a „Tájékoztató a Szombathely, Liget u-i Arany-patak híd felújításáról” című előterjesztést, és a tájékoztatóban foglaltakat tudomásul veszi.

**Felelős:** Dr. Puskás Tivadar, polgármester

Lendvai Ferenc, a bizottság elnöke

Illés Károly, alpolgármester

(a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal